Na temelju članka 11. stavka 6. i članka 16. stavka 2. Zakona o zdravstvenoj zaštiti („Narodne novine“, broj 100/18, 125/19, 147/20, 119/22, 156/22, 33/23, 36/24 i 102/25), članka 35., točke 6. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 38. stavka 2., točke 3. Statuta Grada Belišća („Službeni glasnik Grada Belišća“ br. 13/25) Gradsko vijeće Grada Belišća na svojoj ___ sjednici održanoj ____, donijelo je
· prijedlog

PROGRAM
mjera osiguravanja specijalističke
zdravstvene zaštite na području Grada Belišća

I. UVOD
Grad Belišće, u cilju jačanja dostupnosti i kvalitete zdravstvene zaštite svojih građana, pokreće Program mjera usmjeren na privlačenje i dugoročno zadržavanje doktora medicine specijalista pedijatrije i doktora medicine specijalista kardiologije.
Na području Grada Belišća trenutno nedostaje navedeni specijalistički kadar zaposlen na neodređeno, puno radno vrijeme u specijalističkim ordinacijama za zdravstvenu zaštitu predškolske djece i zdravstvenu zaštitu kardio-vaskularnih bolesnika u sustavu Doma zdravlja Osječko-baranjske županije.
Kako bi se osigurao kontinuitet i dostupnost specijalističke zdravstvene zaštite, Grad Belišće ovim Programom uvodi poticajne mjere kojima se želi privući nove specijaliste te stvoriti uvjeti za njihov dugoročni ostanak i rad u Belišću.
Riječi koje se u ovom Programu koriste u muškom rodu odnose se jednako na muški i ženski rod.

II. CILJEVI PROGRAMA
Mjere propisane ovim Programom imaju za cilj:
· privući doktore medicine specijaliste pedijatrije i doktore medicine specijaliste kardiologije na rad u specijalističkim ordinacijama u Belišću
· osigurati njihov dugoročni ostanak kroz poticajne i stabilne uvjete
· unaprijediti dostupnost i kontinuitet specijalističke zdravstvene zaštite za predškolsku djecu i kardio-vaskularne bolesnike
· povećati kvalitetu zdravstvenih usluga na području Grada Belišća
· stvoriti održiv model privlačenja deficitarnih specijalista u lokalnu zajednicu

III. KORISNICI PROGRAMA
Pravo na ostvarivanje mjera iz ovog Programa mogu ostvariti:
· doktor medicine, specijalist pedijatrije, i
· doktor medicine, specijalist kardiologije,
koji se zaposle ili su zaposleni na neodređeno, puno radno vrijeme u specijalističkim ordinacijama na području Grada Belišća u sustavu Doma zdravlja Osječko-baranjske županije.

IV. MJERE
1. Mjera poticajna naknada
1.1. Korisnik mjere
Pravo na poticajnu naknadu može ostvariti isključivo doktor medicine, specijalist pedijatrije i doktor medicine, specijalist kardiologije, zaposlen na neodređeno, puno radno vrijeme u navedenim specijalističkim ordinacijama u Belišću, i to na način i pod uvjetima propisanima ovim Programom.

1.2. Iznos poticajne naknade
Poticajna naknada određuje se u neto iznosu od 12.000 € za svakog doktora medicine specijalista. Naknada/potpora se isplaćuje jednokratno pod uvjetom da korisnik ostane u neprekidnom radnom odnosu u Belišću najmanje jednu godinu od dana isplate naknade.

1.3. Način podnošenja zahtjeva za ostvarivanje prava na poticajnu naknadu
Zahtjev za ostvarivanje prava na poticajnu naknadu podnosi se Gradu Belišću, na način i u rokovima propisanima Javnim pozivom koji se objavljuje sukladno ovom Programu (u daljnjem tekstu: Javni poziv).

1.4. Dokumentacija koja se prilaže zahtjevu za ostvarivanje prava na poticajnu naknadu
Zahtjevu za ostvarivanje prava na poticajnu naknadu prilaže se obavezno sljedeća dokumentacija:
· preslika ugovora o radu na neodređeno, puno radno vrijeme (za radno mjesto temeljem kojeg se traži isplata poticajne naknade),
· potvrda o radnopravnom statusu osiguranika koju izdaje Hrvatski zavod za mirovinsko osiguranje (ne starija od 30 dana od dana podnošenja zahtjeva),
· preslika osobne iskaznice, 
· i druga dokumentacija propisana Javnim pozivom.
1.5. Javni poziv
Javni poziv objavljuje gradonačelnica Grada Belišća.
Javni poziv objavljuje se na Oglasnoj ploči i službenoj mrežnoj stranici Grada Belišća www.belisce.hr, a može se dodatno objaviti i na druge načine.
Javnim pozivom propisuju se:
· uvjeti za ostvarivanje prava na poticajnu naknadu sukladno ovom Programu,
· način i rokovi podnošenja zahtjeva za ostvarivanje prava na poticajnu naknadu,
· dokumentacija koja se prilaže zahtjevu za ostvarivanje prava na poticajnu naknadu,
· način pregleda i ocjene zahtjeva za ostvarivanje prava na poticajnu naknadu,
· odredbe vezane uz sklapanje i provedbu ugovora o dodjeli poticajne naknade,
· rokovi ispunjenja i način dokazivanja obveza korisnika poticajne naknade, 
· i druge važne informacije.
1.6. Pregled zahtjeva i donošenje odluke o isplati poticajne naknade
Pregled i ocjenu zahtjeva za isplatu poticajne naknade obavlja povjerenstvo koje imenuje gradonačelnica (u daljnjem tekstu: Povjerenstvo).
Povjerenstvo prilikom pregleda i ocjene zahtjeva za isplatu poticajne naknade utvrđuje sljedeće:
· je li zahtjev podnesen na način i u roku propisanom Javnim pozivom,
· je li zahtjev podnio ovlašteni podnositelj zahtjeva,
· je li zahtjevu priložena sva propisana dokumentacija,
· jesu li ispunjeni svi uvjeti za priznavanje prava na poticajnu naknadu propisani Javnim pozivom i ovim Programom.
Odluku o isplati poticajne naknade donosi gradonačelnica Grada Belišća na prijedlog Povjerenstva.
1.7. Sklapanje ugovora o dodjeli poticajne naknade
Doktor medicine, specijalist pedijatrije i doktor medicine, specijalist kardiologije, kojem je odlukom gradonačelnika priznato pravo na poticajnu naknadu, dužan je sklopiti s Gradom Belišćem ugovor o dodjeli poticajne naknade na način i u roku određenom Javnim pozivom, a u suprotnom će se smatrati da je odustao od svog zahtjeva.
Doktor medicine, specijalist pedijatrije i doktor medicine, specijalist kardiologije, koji sklopi s Gradom Belišćem ugovor o dodjeli poticajne naknade smatra se korisnikom poticajne naknade u smislu ovog Programa.
1.8. Obveze korisnika poticajne naknade
Korisnik poticajne naknade obvezan je ostati bez prekida u radnom odnosu na neodređeno, puno radno vrijeme u specijalističkoj ordinaciji u Belišću najkraće godinu dana od dana isplate poticajne naknade.
Korisnik poticajne naknade, u svrhu dokazivanja ispunjenja navedene obveze, dužan je Gradu Belišću dostaviti službenu dokumentaciju iz koje je vidljivo ispunjenje navedene obveze, i to u roku i na način kako je utvrđeno Javnim pozivom i ugovorom o dodjeli poticajne naknade.
Korisnik poticajne naknade kojemu je radni odnos prestao prije isteka godine dana od dana isplate poticajne naknade obvezuje se vratiti Gradu Belišću cjelokupni isplaćeni iznos na ime poticajne naknade.
1.9. Isplata poticajne naknade
Poticajna naknada isplaćuje se na račun korisnika poticajne naknade najkasnije do kraja kalendarske godine u kojoj je ostvareno pravo, a temeljem sklopljenog ugovora o dodjeli poticajne naknade.
Porez i doprinose na isplaćenu poticajnu naknadu obračunava i plaća Grad Belišće.
Grad Belišće ima pravo prije isplate poticajne naknade zatražiti od korisnika poticajne naknade dostavu ažurirane dokumentacije iz koje je vidljivo trajanje radnog odnosa za koji je ostvareno pravo na poticajnu naknadu.
Grad Belišće ima pravo obustaviti isplatu poticajne naknade u slučaju prekida ili promjena u radnom odnosu korisnika poticajne naknade.

V. ZAVRŠNE ODREDBE

Sredstva za provedbu ovog Programa osigurana su u Proračunu Grada Belišća.
Ovaj Program stupa na snagu osmog dana od dana objave u „Službenom glasniku Grada Belišća“.
GRADSKO VIJEĆE GRADA BELIŠĆA

